Mestské zastupiteľstvo v Košiciach

 U z n e s e n i e
z II. rokovania Mestského zastupiteľstva v  Košiciach, zo dňa
       22. februára 2007  	 	                                          číslo: 23

Pravidlá hospodárenia s rozpočtovými prostriedkami 
na reprezentačné a propagačné účely mesta Košice

Mestské zastupiteľstvo v  Košiciach 
podľa § 6 ods. 2 písm. b) Štatútu mesta Košice

s c h v a ľ u j e 

Pravidlá hospodárenia s rozpočtovými prostriedkami na reprezentačné a propagačné účely mesta Košice podľa predloženého návrhu.

Ing. František Knapík
primátor mesta Košice
Podpísal dňa :  1.3.2007

Za správnosť  : RNDr. Milan Sabol
                         Ing. Silvia Nagyová
Zapisovateľka : Mária Lapšanská

Mestské zastupiteľstvo v Košiciach uznesením č. 23  prijatým na svojom zasadnutí dňa 
22. 2. 2007 podľa § 10 ods. 3 písmeno b) zákona č. 401/1990 Zb. o meste Košice v znení neskorších predpisov ustanovuje:      

Pravidlá hospodárenia s rozpočtovými prostriedkami 
na reprezentačné a propagačné účely mesta Košice

VŠEOBECNÉ USTANOVENIA
§ 1
     Predmet

	Tieto pravidlá upravujú hospodárenie s rozpočtovými prostriedkami na reprezentačné a propagačné účely z rozpočtu mesta  Košice. Výdavky na reprezentačné a propagačné účely sú osobitné výdavky obce a jej rozpočtových a príspevkových organizácií. 

§  2
Pôsobnosť

	Podľa týchto pravidiel sú povinní postupovať pracovníci kancelárie primátora,  námestníkov  primátora, riaditeľa magistrátu, útvaru hlavného kontrolóra, vedúci zamestnanci a ostatní zamestnanci mesta, ktorí sú poverení zabezpečovaním porád a akcií. Rovnako platia tieto pravidlá aj pre útvary mesta – Mestská polícia, Útvar Správy komunikácií Košice, Útvar hlavného architekta, Archív mesta Košice a všetky rozpočtové a príspevkové organizácie, ktorých zriaďovateľom je mesto Košice. 

POUŽÍVANIE PROSTRIEDKOV NA REPREZENTAČNÉ A PROPAGAČNÉ
ÚČELY MESTA 

§  3
Účel použitia

Výdavky na reprezentačné a propagačné účely sú v súlade s § 34 zákona č. 523/2004 Z. z. o rozpočtových pravidlách verejnej správy v znení neskorších predpisov najmä výdavky na:
1.	pohostenie pri oficiálnych návštevách a na ďalšie výdavky spojené s pobytom oficiálnych hostí,
2.	občerstvenie účastníkov porád,  rokovaní, konferencií a iných pracovných príležitostí
3.	vecné dary poskytované zahraničným a tuzemským hosťom a zamestnancom 
pri životných jubileách
4.	propagáciu a reklamu, ak bezprostredne súvisia s činnosťou mesta Košice,
5.	propagáciu a reklamu mesta, ak ide o reprezentáciu a šírenie dobrého mena mesta 
(na území Slovenska i v zahraničí)

§ 4
Podmienky použitia 

1. Výdavky na reprezentačné a propagačné účely môžu byť použité iba v prípade, keď si to vyžadujú politické, hospodárske, pracovné a spoločenské dôvody. Uhrádzajú sa v rozsahu schválenom v rozpočte mesta na príslušný rozpočtový rok, a to v najnutnejšej miere, 
pri zachovaní maximálnej hospodárnosti a ich vecnej podloženosti.

2. Za oficiálnu návštevu sa považuje tuzemská alebo zahraničná delegácia, ktorá prerokúva  politické alebo hospodárske otázky. Výdavky spojené s pobytom oficiálnych hostí sú výdavky na ich uvítanie, ubytovanie, stravovanie, dopravu, tlmočenie, vstupné na kultúrny program. 

3. Za občerstvenie sa považuje káva, čaj a iné nealkoholické nápoje, prípadne aj alkoholické nápoje a jedlo podľa povahy a dĺžky trvania akcie.

4. Zahraničnej delegácii a výnimočne v odôvodnených prípadoch aj tuzemskej delegácii sa môže v spoločensky potrebnej miere poskytnúť primeraný vecný dar v hodnote 
do 2 000,- Sk na jednu osobu, pri tuzemskej delegácii dar v hodnote do 1 000,- Sk na jednu osobu. Obdobne sa môže poskytnúť vecný dar zamestnancom v hodnote do 1 000,- Sk 
na jednu osobu pri životných jubileách (50, 60 rokov a pri odchode do dôchodku)

5. Výdavky na propagačné účely môžu byť použité na propagáciu a reklamu, ktorá bezprostredne súvisí s činnosťou mesta. K týmto výdavkom patria napr. novoročné pozdravy, inzercia, internetová stránka organizácie, vizitky, účasť na výstavách a expozíciách, propagačné materiály, marketingové výdavky a pod. 

6. Výdavky z reprezentačného fondu primátora mesta na reprezentačné a propagačné účely môžu byť ďalej použité na reprezentáciu a šírenie dobrého mena mesta na Slovensku i v zahraničí. Tieto prispievajú k zviditeľneniu kultúrnych, duchovných, historických a spoločenských hodnôt mesta vrátane jeho obyvateľov. K týmto výdavkom patria príspevky  fyzickým osobám alebo právnickým osobám, ktoré reprezentujú mesto na rôznych podujatiach a pri rôznych udalostiach spoločenského života (kultúrnych, športových, spoločenských, v oblasti vedy a techniky a pod.). Výška príspevku je maximálne 10 000,- Sk pre  fyzickú osobu alebo právnickú osobu v príslušnom rozpočtovom roku. 

§ 5
Vymedzenie kompetencií pri stanovovaní rozpočtových limitov

1. Výdavky na reprezentačné a propagačné účely sú súčasťou rozpočtu mesta Košice, ktorý na príslušný rozpočtový rok schvaľuje Mestské zastupiteľstvo podľa jednotlivých  funkcií  rozpočtovej klasifikácie. Zodpovednosť za ich čerpanie majú vedúci pracovníci podľa rozpisu schváleného rozpočtu.  

2. Primátor mesta v rámci svojho reprezentačného fondu pri rozpise rozpočtu 
na príslušný rozpočtový rok môže určiť limity na reprezentačné a propagačné účely  
pre jednotlivých námestníkov a hlavného kontrolóra. Obdobne postupuje riaditeľ MMK, ktorý môže určiť limity na reprezentačné a propagačné účely pre svojich zástupcov a vedúcich zamestnancov magistrátu. Všetci menovaní zodpovedajú za čerpanie pridelených finančných limitov. 

3. Vecné dary sa môžu poskytnúť oficiálnym hosťom pri významných politických, kultúrnych, spoločenských a športových podujatiach, prípadne zamestnancom mesta 
pri príležitosti životného jubilea (50, 60 rokov a pri odchode do dôchodku) v cene určenej 
v § 4  ods. 4 tohto nariadenia. 

4. Príspevky pre  fyzické osoby alebo právnické osoby v zmysle § 4 ods. 6 sa môžu poskytnúť len na základe písomného súhlasu primátora. 

§  6
Vymedzenie spôsobu čerpania a dokladovania výdavkov

1.	Pred úhradou výdavkov na pohostenie a občerstvenie musí byť k faktúre, resp. k potvrdeniu o zaplatení (napr. pokladničný bloček) priložený záznam, ktorý bude obsahovať:
-	komu bolo poskytnuté občerstvenie a pohostenie
-	príležitosť, pri akej bolo občerstvenie a pohostenie podané
-	čas konania
-	podpis pracovníka, ktorý je oprávnený schvaľovať výdavky na občerstvenie a pohostenie v zmysle Obehu účtovných dokladov

2.	Pred úhradou výdavkov za vecné dary musí byť k faktúre, resp. k potvrdeniu o zaplatení (napr. pokladničný bloček) priložený záznam, ktorý bude obsahovať:
-	meno osoby alebo oficiálnej delegácie, ktorej bol vecný dar poskytnutý
-	príležitosť, pri akej bol vecný dar poskytnutý a termín odovzdania
-	názov vecného daru
-	cena vecného daru
-	podpis pracovníka, ktorý je oprávnený schvaľovať výdavky na vecné dary v zmysle Obehu účtovných dokladov 

3.	Pred úhradou výdavkov na reprezentačné a propagačné účely - príspevkov musí byť vystavený písomný doklad, ktorý bude obsahovať:
-	meno jednotlivca, resp. názov fyzickej alebo právnickej osoby, ktorej sa príspevok poskytuje
-	výška príspevku
-	účel použitia príspevku
-	číslo účtu, na ktorý sa má príspevok poukázať (pokiaľ sa príspevok poskytuje v hotovosti, uvádza sa iba „hotovosť“)
-	stanovenie dátumu poskytnutia príspevku
-	podpis primátora mesta
-	podpis pracovníka, ktorý je oprávnený schvaľovať výdavky na reprezentačné a propagačné účely - príspevky v zmysle Obehu účtovných dokladov (platobný poukaz)
Ostatné výdavky na reprezentačné a propagačné účely uvedené v § 4 ods. 5 týchto pravidiel v súlade s Obehom účtovných dokladov schvaľujú vedúci pracovníci príslušných oddelení.

§  7 
Záverečné ustanovenia

Stanovené výdavky na reprezentačné  a propagačné účely podľa rozpisu schváleného rozpočtu na príslušný rozpočtový rok sú záväzné a neprekročiteľné. Prekročenie výdavkov 
sa považuje za porušenie finančnej disciplíny. V prípade potreby zvýšenia výdavkov 
na reprezentačné a propagačné účely musia byť na toto zvýšenie objektívne dôvody. Zvýšenie výdavkov  schvaľuje mestské zastupiteľstvo na návrh primátora mesta v rámci úpravy rozpočtu v priebehu rozpočtového roka. 

§  8
Účinnosť

Tieto pravidlá nadobúdajú účinnosť 1. 3. 2007.

							Ing. František  K n a p í k
							  primátor mesta Košice